Теодор Траянов
Русалка

chitanka.info

Вълните запират

под тъмните чуки,

над тъмната бездна

русалка седи,

в златистите къдри

звездица блещука,

молитва трепери

в прозирни гърди.

Зове тя сърцето,

що нявга погуби,

що първен у нея

живот съживи,

сърцето, що с писък

прощален залюби

и гроб му приготви

в подводни треви.

Вълните се плискат

под тъмните чуки,

и глухо преплитат

и отзвук, и зов,

над тъмната бездна

звучи и блещука

безсмъртната струна

на смърт и любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.